See riik, kus kõik süüdistused kohtus kinnitust leiavad, see riik kindlasti õigusriik ei ole. Kindlasti ei maksaks ka Eestis hakata siis looma sellist õhkkonda, et prokurör, kes on esitanud süüdistuse, mida kohus ei kinnita, on saamatu, äpardunud oma töös. See oleks hukatuslik õigusriigile. Seda ei  maksaks teha. Ja paraku nii on, et kõik süüdistused kohtu poolt kinnitust ei saa ja see on õigusriigile omane. Loomulikult me tahaksime, et kui juba prokurör süüdistamise ette võtab, siis ka kohus ta süüdi mõistaks, aga samas võiks mõelda ka teistpidi, et järsku süüdistus oligi alusetu, järsku süüdistaja milleski eksis, hindas midagi valesti. Süüdistamine on inimlik ja kohtumõistmine peab ka olema inimlik. Me ei saa panna arvuteid inimeste üle kohut mõistma, kes siis juba mingisuguses väga varajases staadiumis  ütleksid, et ta on süüdi ja saab nii mitu aastat või pole süüdi.